Vegfarendur hafa í tvö ár mátt búa við bráðabirgðabrú yfir Steinavötn , sem var opnuð með borðaklippingu þann 4. október árið 2017 eftir að flóð eyðilagði gömlu brúna , sem sést í vinstra megin . Vísir / Jói K. Vegagerðin hefur skrifað undir samning við Ístak hf. um smíði tveggja nýrra brúa í Suðursveit , yfir Steinavötn og Fellsá . Ístak átti lægsta boð upp á 770 milljónir króna , sem var 1,2 prósentum eða níu milljónum króna yfir áætluðum verktakakostnaði , en hann var 761 milljón króna . Athygli vakti að engin tilboð bárust þegar smíði nýrrar brúar yfir Steinavötn var fyrst boðin út í vor . Þó var þetta eitt stærsta útboðsverk ársins og það langstærsta í brúarsmíði . Útboð fór fram að nýju í haust og bárust þá sex tilboð . Karl Andreassen , framkvæmdastjóri Ístaks , og Óskar Örn Jónsson , forstöðumaður framkvæmdadeildar Vegagerðarinnar , skrifuðu undir samninginn í húsnæði Vegagerðarinnar í gær . Mynd / Vegagerðin , G. Pétur Matthíasson . Brúin yfir Steinavötn skemmdist haustið 2017 þegar grófst undan einum stöpli brúarinnar í vatnavöxtum . Brúin var komin til ára sinna , 55 ára gömul og 102 metra löng . Þurfti að hafa hraðar hendur og byggja bráðabirgðabrú , en það var gert á innan við viku , að því er segir á vef Vegagerðarinnar . Í verkinu felst smíði nýrra brúa yfir Steinavötn og Fellsá ásamt uppbyggingu á Hringvegi í Suðursveit á tveimur köflum beggja megin brúa . Veita skal ám undir nýjar brýr og eftir að vegtenging er komin á þær skal fjarlægja bráðabirgðabrýr og –vegi og gera leiðigarða við enda brúar yfir Steinavötn . Verkinu á að vera lokið 1. apríl 2021 . Þjóðvegur 1 er lokaður á tveimur stöðum í kjölfar mikilla vatnavaxta á Suðausturlandi undanfarna daga . Brúin yfir Steinavötn er afar löskuð og verður líklega ekki farið í lagfæringar að sögn Guðmundar Vals Guðmundssonar , forstöðumanns hjá Vegagerðinni . Ákveðið hefur verið að þyrlan verði á Höfn í Hornafirði í nótt eins og þurfa þykir .